b"\n_START_ARTICLE_\nJaisalmer (ciutat)\n_START_SECTION_\nHist\xc3\xb2ria\n_START_PARAGRAPH_\nVegeu Jaisalmer_NEWLINE_La majoria de la poblaci\xc3\xb3 s\xc3\xb3n bhattis rajputs descendents de l'ancestre Bhatti, un destacat guerrer tribal dels rajputs jadons que vivia al Panjab, i que va emigrar cap al sud, i fundador del clan bhatti dels jadons rajputs. El territori fou part dels dominis dels Gurjara-Pratihara fins al segle XI, regit pel rei Bargujar. Deoraj, un pr\xc3\xadncep bhatti (o bhati), \xc3\xa9s considerat el fundador de la dinastia de Jaisalmer amb t\xc3\xadtol de rawal; el 1156 el rawal Jaiswal o Jaisal, sis\xc3\xa8 despr\xc3\xa9s de Deoraj, va fundar Jaisalmer on va establir la seva capital, abans a Lodhruva o Lodorva a uns 15\xc2\xa0km al nord-oest de Jaisalmer (ciutat). El 1293 els khalji de Delhi van ocupar la ciutat (despr\xc3\xa9s de 7 anys de setge) i la van saquejar, quedant deserta per un temps; els homes de la ciutat es van matar tots abans de caure en mans de l'enemic (aquesta pr\xc3\xa0ctica \xc3\xa9s coneguda com a ritu del jauhar). Alguns bhattis van emigrar a Talwandi, moderna Nankana Sahib al districte de Nankana Sahib al Panjab (Pakistan), i altres a Larkana (al Sind, Pakistan) on van agafar el nom de Bhutto. A Nankana Sahib, el clan bhatti es troba en la l\xc3\xadnia de Rai Bhoe i Rai Bular Bhatti. _NEWLINE_Despr\xc3\xa9s d'aix\xc3\xb2 no es torna a tenir gaires not\xc3\xadcies dels bhattis a Jaisalmer. Sota el sult\xc3\xa0 de Delhi, Firuz Shah Tughluk, en revenja per un atac dels bhattis a Anasagar (prop d'Ajmer), va atacar Jaisalmer i la va assetjar i els defensors van fer altre cop el ritu del jauhar. Els descendents de Duda Singh van governar Jaisalmer durant dos segles; un descendent, Lunakarna (inicis del segle XVI) va lluitar contra Humayun. L'emperador Akbar el Gran es va casar amb una princesa de Jaisalmer. L'estat fou despr\xc3\xa9s regit pel rawal Sabal Singh (1651-1661) que va obtenir el favor de Shah Jahan pels serveis que va fer en la campanya de Peshawar, i el 1651 va rebre la confirmaci\xc3\xb3 de la possessi\xc3\xb3 del seu territori per part d'aquest emperador, en part per la intercessi\xc3\xb3 del cos\xc3\xad del rawal, el raja Rup Singh de Kishangarh. En aquest temps el seu territori era molt m\xc3\xa9s gran, ja que inclo\xc3\xafa la totalitat del Bahawalpur i diversos districtes de Bikaner i Marwar (Jodhpur). Un segle despr\xc3\xa9s, amb el rawal Mulraj Sing (1762-1819) l'estat va entrar en forta decad\xc3\xa8ncia i va perdre molts territoris. _NEWLINE_El 12 de desembre de 1818 es va posar sota protectorat brit\xc3\xa0nic. La fam\xc3\xadlia reial, molt respectada, va conservar una gran influ\xc3\xa8ncia encara despr\xc3\xa9s de la supressi\xc3\xb3 de l'estat el 1949. Modernament la ciutat t\xc3\xa9 com activitat principal el turisme.\n_START_SECTION_\nFestivals\n_START_PARAGRAPH_\nEl principal \xc3\xa9s el festival del desert que es fa el gener o febrer de cada any"